Document ID: 32012R0636

KOMISIJOS REGLAMENTAS (ES) Nr. 636/2012
2012 m. liepos 13 d.
kuriuo šešiems mėnesiams pratęsiamas Reglamento (ES) Nr. 161/2012 dėl skubos priemonių, taikomų siekiant apsaugoti juodadėmių menkių išteklius į vakarus nuo Škotijos esančiuose vandenyse, taikymas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Tarybos reglamentą (EB) Nr. 2371/2002 (1), ypač į jo 7 straipsnį,
kadangi:
(1)
Komisija, atsižvelgdama į didelę grėsmę tam tikrų juodadėmių menkių išteklių apsaugai į vakarus nuo Škotijos esančiuose vandenyse, pagal Reglamento (EB) Nr. 2371/2002 7 straipsnio nuostatas priėmė 2012 m. vasario 23 d. Reglamentą (ES) Nr. 161/2012 dėl skubos priemonių, taikomų siekiant apsaugoti juodadėmių menkių išteklius į vakarus nuo Škotijos esančiuose vandenyse (2);
(2)
Reglamente (EB) Nr. 2371/2002 nurodyta, kad neatidėliotinos priemonės gali būti taikomos ne ilgiau kaip šešis mėnesius ir kad Komisija gali priimti naują sprendimą jų taikymo laikotarpį pratęsti papildomam ne ilgesniam kaip šešių mėnesių laikotarpiui;
(3)
siūlomų neatidėliotinų priemonių priėmimo loginis pagrindas galioja šį sezoną vykdomos žvejybos laikotarpiu. Priešingu atveju būtų panaikintas šiomis priemonėmis iki šiol užtikrintas teigiamas poveikis. Kadangi susijusi žvejybos veikla išties tebevyksta, nustojus galioti neatidėliotinoms priemonėms vėl būtų pradėti taikyti sužvejoto laimikio sudėties reikalavimai, dėl to padidėtų į jūrą išmetamų žuvų kiekis ir labai suintensyvėtų juodadėmių menkių ir kitų išteklių žvejyba, nes žvejai siekia teisėtai iškrauti jiems skirtas kvotas;
(4)
Komisijos reglamente (ES) Nr. 161/2012 numatytos juodadėmių menkių išteklių nuolatinės apsaugos priemonės gali būti neparengtos iki to reglamento taikymo pabaigos. Tuo tarpu grėsmė juodadėmių menkių išteklių apsaugai išlieka;
(5)
todėl tikslinga Reglamente (ES) Nr. 161/2012 numatytų neatidėliotinų priemonių taikymą pratęsti dar šešiems mėnesiams,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 161/2012 taikymas pratęsiamas iki 2013 m. vasario 25 d.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2012 m. liepos 13 d.

Labels: 20
11
6